1.4.Obuhvaćenost država članica i ostalih zemalja

Uredba (EU) br. 70/2012 izravno se i u cijelosti primjenjuje na sve države članice te se njome od država članica zahtijeva dostavljanje podataka. Međutim, u skladu s člankom 1. stavkom 3. ta se uredba ne primjenjuje na Maltu sve dok broj malteških vozila za cestovni prijevoz tereta koja imaju dozvolu za obavljanje međunarodnog cestovnog prijevoza robe ne prijeđe 400 vozila. U tu svrhu Malta svake godine Eurostatu mora dostaviti informacije o broju vozila za cestovni prijevoz tereta koja imaju dozvolu za obavljanje međunarodnog cestovnog prijevoza robe. To mora učiniti najkasnije do kraja ožujka koji slijedi nakon godine na koju se odnosi broj vozila za cestovni prijevoz robe.

Norveška i Švicarska također dostavljaju podatke. Crna Gora, kao zemlja kandidatkinja, dostavlja podatke od 2016.

Od 1. veljače 2020., kad je Ujedinjena Kraljevina izašla iz Europske Unije, Eurostat je svojim skupovima podataka dodao novi agregat „Europska unija – 27 zemalja (od 2020.)”, iz kojeg je isključena Ujedinjena Kraljevina. Ujedinjena Kraljevina nastavlja dostavljati podatke Eurostatu tijekom prijelaznog razdoblja do kraja 2020. Ti su podaci stavljeni na raspolaganje korisnicima.

U skladu s člankom 5. Uredbe (EU) br. 70/2012 zemlje Eurostatu dostavljaju tromjesečne podatke.

2.PRAĆENJE PROVEDBE UREDBE (EU) br. 70/2012

2.1.Usklađenost s pravnim obvezama

Razina usklađenosti s obvezama o dostavljanju podataka utvrđenima u Uredbi (EU) br. 70/2012 vrlo je visoka. Sve države članice dostavile su zatražene skupove podataka, uz mali broj kašnjenja, uglavnom zbog promjena u IT-u na nacionalnoj razini. Time se omogućuje izrada visokokvalitetnih, pravovremenih i pouzdanih statističkih podataka o cestovnom prijevozu tereta u Europi.

2.2.Metode prikupljanja podataka u državama članicama

Metodološkim postupcima iz Uredbe (EU) br. 70/2012 državama članicama pruža se okvir za prikupljanje mikropodataka.

Eurostat svake tri godine prikuplja informacije o nacionalnim metodama prikupljanja podataka (upotreba registara, metode odabira uzoraka, obuhvat itd.) i objavljuje ih u priručniku Methodologies used in surveys of road freight transport in Member States, EFTA and Candidate countries (Metode koje se primjenjuju u istraživanjima o cestovnom prijevozu tereta u državama članicama, zemljama EFTA-e i zemljama kandidatkinjama).

Nadalje, počevši od referentne godine 2018., zemlje izvjestiteljice izrađuju nacionalne datoteke s metapodacima s pomoću obrasca koji se upotrebljava za datoteke s europskim referentnim metapodacima – „Struktura za metapodatke Euro SDMX”. Nacionalne datoteke s metapodacima sadržavaju statistički prikaz nacionalnih podataka i informacije o nacionalnom zakonodavstvu, politici diseminacije te kvaliteti i statističkoj obradi podataka.

2.3.Opterećenje i troškovi država članica

Uredba (EU) br. 70/2012 osmišljena je tako da se opterećenje država članica svede na minimum. Većina zemalja ne mora poduzeti dodatne mjere jer su postojeći postupci dovoljni da ispune zahtjeve za prikupljanje podataka.

Prema informacijama u nacionalnim datotekama s metapodacima velika većina zemalja izvjestiteljica smatra da je radno opterećenje u vezi s dostavljanjem podataka prihvatljivo. Zamijećene su znatne razlike među zemljama u pogledu opterećenja povezanog s prikupljanjem podataka, ovisno o nacionalnim sustavima za prikupljanje podataka. Procjenjuje se da je sudionicima tijekom promatranog razdoblja u prosjeku trebalo otprilike 40 minuta da dostave podatke za pojedinačno vozilo koje je prometovalo.

Troškovi se razlikuju od zemlje do zemlje jer se razlikuje veličina uzorka upotrijebljenog za prikupljanje podataka. U nekim se slučajevima uzorak sastoji od nekoliko tisuća vozila, dok se u drugima sastoji od nekoliko stotina tisuća vozila. Troškovi i teret prikupljanja podataka opravdani su s obzirom na korist dobivenih statističkih podataka.

Komisija pomaže državama članicama pri izradi nacionalnih statistika. Eurostat upravlja nacionalnim mikropodacima i za svaku zemlju izrađuje statističke podatke (D-tablice) o aktivnostima prijevoza vozilima koja su registrirana u drugim zemljama. Ti se statistički podaci vraćaju nacionalnim statističkim tijelima, koja tako dobivaju potpune statističke informacije o svim operacijama cestovnog prijevoza tereta na njihovu državnom području kamionima registriranima bilo gdje u EU-u (osim u Malti) te u Švicarskoj i Norveškoj. Provedbom Uredbe (EU) br. 70/2012 i Komisijinom izradom D-tablica države članice pošteđene su prikupljanja podataka o učinkovitosti stranih kamiona na njihovu državnom području.

Nadalje, prikupljanjem i upravljanjem informacijama na razini mikropodataka Eurostat može fleksibilno zadovoljavati potrebe korisnika za statističkim informacijama, bez odgoda i ulaganja dodatnog truda na nacionalnoj razini. Eurostat širi statističke podatke o cestovnom prijevozu tereta, a države članice D-tablice u skladu s odredbama Uredbe (EZ) br. 6/2003.

2.4.Smanjenje i pojednostavnjenje administrativnog opterećenja

Komisija (Eurostat) kontinuirano radi na smanjenju i pojednostavnjenju administrativnog opterećenja. U suradnji s nacionalnim zavodima za statistiku Eurostat provodi posebne mjere za smanjenje nacionalnog tereta prikupljanja podataka i izvješćivanja. Te mjere uključuju: